**Z A P I S N I K**

**o radu 3. sjednice Općinskog vijeća općine Donji Andrijevci**

**održane dana 18.09.2025. godine**

Sjednica Općinskog vijeća općine Donji Andrijevci održana je u zgradi općine u Donjim Andrijevcima, Trg kralja Tomislava 5, dana 18. rujna 2025. godine u 19,00 sati

Nazočni vijećnici: Marin Degmečić, Tomica Utvić, Krunoslav Paun, Stanka Blatančić, Bernarda Zrnanović, Predrag Zarić, Helena Vučković, Lidija Tomašević, Bernardica Nosić i Goran Mažar

Sjednici nisu nazočni: Josip Matošić, David Miler, Marina Ivanković, koji su opravdano odsutni

Ostali nazočni: Antonija Aračić Radman, pročelnica, Dalibor Čale

Zapisnik na sjednici vodila je Katica Miletić

Marin Degmečić, predsjednik Općinskog vijeća općine Donji Andrijevci: Otvaram 3. sjednicu Općinskog vijeća Općine Donji Andrijevci. Utvrđujem da od 13 članova Općinskog vijeća općine Donji Andrijevci sjednici prisustvuje 10 vijećnika, što je dovoljan broj za pravovaljan rad.

Materijali za sjednicu Općinskog vijeća prije održavanja sjednice javno su dostupni na službenoj internet stranici Općine Donji Andrijevci [www.donjiandrijevci.hr](http://www.donjiandrijevci.hr) a svakom vijećniku se dostavlja elektroničkim putem na e-mail adresu svakog vijećnika.

Za sjednicu je predložen sljedeći:

**D N E V N I R E D**

Usvajanje zapisnika sa 2. sjednice

Općinskog vijeća

1. Aktualni sat
2. Prijedlog Polugodišnjeg izvještaja o izvršenju proračuna Općine Donji Andrijevci za razdoblje 1.1.-30-6.2025. godine
3. Prijedlog Odluke o usvajanju izvješća o provedbi Plana upravljanja imovinom u vlasništvu Općine Donji Andrijevci za 2024. godinu
4. Prijedlog Odluke o izradi izmjena i dopuna Prostornog plana uređenja Općine Donji Andrijevci
5. Prijedlog Odluke o raspoređivanju financijskih sredstava predviđenih za rad političkih stranaka zastupljenih u Općinskom vijeću općine Donji Andrijevci za 2025. godinu
6. Prijedlog Zaključka o prihvaćanju Izvješća o radu općinskog načelnika Općine Donji Andrijevci za razdoblje od 1. siječnja do 30. lipnja 2025. godine
7. Prijedlog Odluke o kratkoročnom zaduženju Općine Donji Andrijevci
8. Prijedlog za imenovanje suca porotnika Općinskog suda u Slavonskom Brodu
9. Razno

Predsjednik Općinskog vijeća: S pozivom za sjednicu primili smo i prijedlog dnevnog reda koji je dopunjen sa dvije točke i to: prijedlog Odluke o kratkoročnom zaduženju Općine Donji Andrijevci koja se nije mogla uvrstiti u dnevni red budući da je ponuda o kratkoročnom zaduženju došla jučer. Antonija će objasniti o čemu se radi i zašto je to kratkoročno zaduženje.

Antonija Aračić Radman: Išli smo u kratkoročno zaduženje odnosno pregovaranje iz razloga što smo završili dva velika projekta, a to su izgradnja dječjeg vrtića i šumske ceste, a zadnja završna uplata još ne sjeda sve dok oni sve ponovno ne prekontroliraju, znači od same javne nabave pa do kraja, to mora biti do kraja godine, ali ne znamo kada. Drugi razlog je taj što je počela izgradnja biciklističkih i pješačkih staza i računi su sve veći i veći, a s obzirom da smo za njega povukli predujam sad svi ovi troškovi koji dođu dok ne opravdamo predujam ne možemo dobiti povrat novaca. Isto tako nabava višenamjenskog komunalnog stroja mora biti nabavljen sam stroj i izgradnja i opremanje mrtvačnice mora biti većinski izgrađena da bi mogli povući novce koje smo dobili iz nacionalnog fonda. Do 20.11 moramo podnijeti zahtjev inače nećemo uči u riznicu za ovu godinu. Što se tiče izgradnje malonogometnog igrališta to je projekt koji mora biti završen u 11. mjesecu. Sve ove projekte mi moramo isfinancirati u 100% iznosu, a dijelove sufinaniranju koje dobivamo, dobivamo tek na kraju nakon što se sve pregleda i utvrdi. S obzirom da smo sada u jednom financijskom jazu jer imamo novaca, a nemamo ih, imamo i za vrtić sufinanciranje vlastitog udjela od Ministarstva regionalnog razvoja u iznosu od 180.000,00 eura, ali njih isto ne možemo povući sve dok nam ne dostave završno izvješće za vrtić da je sve gotovo.

Vedran Gavran, općinski načelnik: Mi jesmo planirali ići u zaduženje za biciklističke i pješačke staze zbog likvidnosti jer to su računi i situacije po 200.000,00 eura koje ne možemo platiti iz svog proračuna pa se uzimaju zaduženja. Mislim da ćemo povući novce za vrtić tu nam je ostalo nekih 420.000,00 eura. S obzirom na još ova dva projekta planiramo to zaduženje, a svako zaduženje je vezano za situaciju koja je. Kada sjednu situacije za vrtić zaduženje se zatvara, isto ako i za biciklističke staze, to je samo premošćivanje i likvidnost za normalan rad.

Antonija Aračić Radman: To je kratkoročni kredit do godine dana i čim budu sjela sva ta sufinanciranja mi ga postepeno ili kompletno isplaćujemo čim budemo likvidni.

Predsjednik Općinskog vijeća: Druga točka dnevnog reda je prijedlog za imenovanje suca porotnika Općinskog suda u Slavonskom Brodu.

Antonija Aračić Radman: Suci porotnici imenuju se na mandat od četiri godine odnosno do izbora novog. Budući da četverogodišnji mandat ističe treba se predložiti jedna osoba, a odluku donosi županijska skupština.

Predsjednik Općinskog vijeća: To su dvije dodatke točke, da li je potrebna još dodatna rasprava vezano za te dvije točke, ako ne treba predlažem da usvojimo ovaj dopunjeni dnevni red.

Dajem na glasovanje usvajanje prijedlog dnevnog reda za 3. sjednicu Općinskog vijeća.

Po provedenom glasovanju utvrđujem da smo jednoglasno sa 10 glasova „ZA“ usvojili dnevni reda za današnju sjednicu Općinskog vijeća.

**Usvajanje zapisnika sa 2. sjednice**

**Općinskog vijeća općine Donji Andrijevci**

Marin Degmečić, predsjednik Općinskog vijeća: Uz poziv za sjednicu primili smo i Zapisnik o radu 2. sjednice Općinskog vijeća. Ima li primjedbi na navedeni Zapisnik?

Ukoliko nema dajem na usvajanje Zapisnik o radu 2. sjednice Općinskog vijeća.

Utvrđujem da je Općinsko vijeće jednoglasno sa 10 glasova „ZA“, usvojilo Zapisnik o radu 2. sjednice Općinskog vijeća.

**Točka 1.**

**Aktualni sat**

Tomica Utvić: Kada se očekuje priključenje vode u naselju Sredanci?

Vedran Gavran, općinski načelnik: Radovi su kompletno završeni čeka se uporabna dozvola. U onom trenutku kada se trebala predati dokumentacija za izdavanje uporabne dozvole bila je izmjena kod crkve gdje je nadzor vidio da su skrenuli s trase i otišlo je na općinsku česticu. Možda smo mi tu mogli dati suglasnost a to onda mijenja uvjete lokacijske. Kad oni to zamjene nakon toga ide ponovno tlačna proba, analiza i sve ostalo. Kada su radili novu tlačnu probu bilo je curenje na magistralnom vodu pa su i to sanirali. Čuo sam se sa nadzorom i rekao je da su u fazi prikupljanja dokumentacije za predaju za izdavanje uporabne dozvole. Čim se dobije uporabna dozvola može se puštati voda.

Tomica Utvić: Što je sa kuhinjom u domu u Sredancima, ne funkcionira?

Vedran Gavran, općinski načelnik: Mi smo komentirali da ćemo sve te kuhinje i posuđe mijenjati u svim domovima. U Sredancima se čeka da se priključi voda.

Predrag Zarić: A gdje nema vode što će tamo biti?

Vedran Gavran, općinski načelnik: Bio sam da sastanku sa direktorom Aščićem kada mi je rekao da za taj projekt mrežni vodovod u Novom Topolju ne treba nikakav natječaj da oni to mogu iz redovnog financiranja, iz redovnog održavanja ali sigurno neće dopustiti da se rade dva projekta na jednoj općini, znači kad se jedan dovrši može ići drugi.

Predrag Zarić: Što je sa mrtvačnicom u Novom Topolju?

Vedran Gavran, općinski načelnik: Mrtvačnica u Novom Topolju je u fazi pripreme za natječaj. Do 30.11. moramo povući onaj dio sredstava koji smo dobili od ministarstva. Do 30.11. više od pola iznosa mora biti iskorišteno i sad trenutno na tom radimo, vrlo skoro će se početi raditi.

Bernarda Zrnanović: S obzirom na ovu dodatnu točku za kratkoročno zaduženje iz tog pretpostavljam da još nismo dobili završno izvješće za šumske ceste, pa to vuče posljedicu zašto još uvijek nije krenulo asfaltiranje odvojka Dalmatinske ceste?

Vedran Gavran, općinski načelnik: Jesmo, dobili smo završno izvješće za šumske ceste, ali nismo dobili za vrtić, uglavnom to je riješeno. Čekali smo završno izvješće, bili su ljudi iz agencije obišli teren i dobili smo završno izvješće. Sada bi mogli ići dalje u planiranje jer smo radili nove troškovnike,  da li možemo to odraditi sada i da li ćemo moći to odraditi do kraja godine, treba vidjeti kakva nam je trenutna fiskalna situacija, da li ćemo moći to trenutno isfinancirati.

Bernarda Zrnanović: Do sljedeće sjednice barem napravite projekciju s obzirom na stanje financija. Drugo pitanje, načelnik je isto upoznat sa sklanjanjem nadstrešnice ispred trgovine Bose, tamo su radovi zaustavljeni, da li je kontaktiran vlasnik trgovine Boso i što će s tim biti?

Vedran Gavran, općinski načelnik: Sutra imamo sastanak u 10,00 sati ovdje u općini. Dolaze predstavnici trgovine Boso pa ćemo vidjeti što ćemo riješiti po tom pitanju. Oni su krenuli raditi bez ikakve obavijesti, oni u biti to nisu smjeli ni skidati iako je to nadstrešnica koja je služila njima ali s obzirom da smo mi suvlasnici jer zgrada nije etažirana morali su tražiti našu suglasnost pogotovo na javnoj površini koja se nalazi ispod koju zajedno koristimo. Mi smo radove zaustavili pa ćemo vidjeti kakvi su njihovi planovi. Oni kažu da smo mi usmeno obećali, a usmeni dogovor je bio da oni sudjeluju u asfaltiranju prostora ispred. Po tom pitanju nisu napravili ništa i dok se ne dogovorimo neće raditi ništa.

Bernarda Zrnanović: Kakav je stav vas kao načelnika općenito oko tog njihovog širenje. Ja kao predstavnik sela smatram da to nije uopće na ruku općini pogotovo što nisu za suradnju.

Vedran Gavran, općinski načelnik: Ja sam htio to prokomentirati jer ne znam kako bi to trebalo izgledati.

Predsjednik Općinskog vijeća: Ja ne znam o čemu se radi, recite da dobijemo nekakve informacije od vas dvoje o čemu se radi.

Bernarda Zrnanović: Radi se o nadstrešnici na društvenom domu u Starom Topolju koja je bila ispred trgovine Boso koji je vlasnik donje etaže. Uklonili su nadstrešnicu, one drvene grede i počeli su bušit beton i pričati kako šire skladište kako će oni tamo stavljati sendvič panele. To je došla informacija od ljudi iz sela koji su prolazili i onda je kontaktiran načelnik. Da li je općina upoznata, da li su oni tražili suglasnost da uklanjaju tu nadstrešnicu i da na javnoj površini ograđuje nešto? Ja osobno smatram da im to ne treba dozvoliti jer nemaju sluha za ovo što smo ih tražili za asfaltiranje, energetsku obnovu.

Vedran Gavran, općinski načelnik: Vi znate da smo mi na projektu Slavonija-Baranja-Srijem dobili sredstva u iznosu od 140.000,00 eura za uređenje doma u Starom Topolju. Ići će unutarnje uređenje, stolarija a za svako vanjsko uređenje nama treba i njihova suglasnost. Ja sam i dalje stava što se tiče parkirališta, da oni tu moraju sudjelovati. Za taj parking imamo novi troškovnik stavit ćemo ga na stol pa ćemo vidjeti, nešto moramo potpisati nećemo ići na nikakvo obećanje. Sutra u 10,00 sati imamo sastanak pa ćemo vidjeti.

Bernardica Nosić: Pitanje vezano za izgradnju biciklističkih i pješačkih staza. Zanima me zašto javnost nije iskomunicirana o provedbi radova, rušenju stabala, tko je izvođač rušenja stabala i što se dešava sa tim stablima koja su porušena, tko raspolaže sa trupcima i svim ostalim?

Vedran Gavran, općinski načelnik: Što se tiče toga javnost je upoznata da se projekt radi. Biciklističke staze idu one su na javnoj površini i uglavnom sve ono što se nađe na putu u obuhvatu tog projekta, smeta i zahtjeva ili izmještanju u koliko se radi o izmještanju ili uklanjanju. Ne vidim razloga ići od kuće do kuće obavještavati i opće nekoga pitati za nešto za što dozvola postoji i što je predviđeno projektom za koje je dobivena građevinska dozvola za koji su dobiveni novci iz sredstava europskih fondova i za koje je u samom tom projektu uklanjanje u troškovniku. Sve ono što se nalazi unutar trase, unutar tog pojasa se uklanja, sve ono što se ne nalazi unutar pojasa izvođaču nije priznato uklanjanje i on to sigurno neće uklanjati.

Bernardica Nosić: Tko je izvođač rušenja stabala?

Vedran Gavran, općinski načelnik: Izvođač kompletnog projekta od početka do kraja radova je Centrogradnja u koliko oni imaju podizvođače mi s tim nemamo ništa.

Bernardica Nosić: Gdje se može vidjeti uvid u dokumentaciju?

Vedran Gavran, općinski načelnik: Možete dobiti uvid u dokumentaciju kako hoćete.

Predsjednik Općinskog vijeća: Isto tako prije izdavanja građevinske dozvole bio je i javni uvid i mogli ste i tada vidjeti.

Bernardica Nosić: Molim, ako mi se može dostaviti glavni projekt izgradnje biciklističkih i pješačkih staza u PDF-u.

Helena Vučković: Kada se očekuje početak rada dječjeg vrtića?

Vedran Gavran, općinski načelnik: Što se tiče vrtića radovi su završeni, uporabna dozvola je dobivena, iz agencije smo imali provjeru i sve je prošlo u redu, imali smo i natječaj za zapošljavanje. Upravno vijeće vrtića je donijelo odluku o odabiru a županijska podružnica Ministarstva obrazovanja trebala je potvrditi njihove diplome u sklopu dokumentacije za dozvolu za rad. Kada je došla dokumentacija dozvole za rad došlo je do situacije da se nešto treba promijeniti unutar programa. To se treba izmijeniti i dostaviti ministarstvu kako bi dobili suglasnost i to je jedino što nam nedostaje za izlazak na teren i samu dozvolu za rad. Kad dobijemo dozvolu za radi i kad nam potvrde zaposlenike oni raspisuju natječaj za djecu.

Krunoslav Paun: Što se tiče dinamike izvođenja radova manje-više ovisi o izvođaču, vidimo da to napreduje polako ali sigurno. S obzirom da znamo da staza neće ići do kraja sela pričali smo da će to ići na razne natječaje na godinu i svaku sljedeću godinu. Da li postoji mogućnost da se uvrsti u proračun barem jedan komad od ova četiri strane, kolika je cijena, projekcija troška za takav jedan komad te staze, da se uvrsti u proračun ako ima sredstava, da se to nešto izmanevrira da se ne čeka prijedlog proračuna pa da onda mijenjamo neke cifre. Da li postoji mogućnost da se odmah uvrsti u proračun za sljedeću godinu. Da se kroz četiri godine ta četiri kraka u slučaju nepostojanja adekvatnog natječaja mogu riješiti iz proračuna.

Vedran Gavran, općinski načelnik: Svi su upoznati iz kojeg je razloga ova faza koja trenutno je, zato što je maksimalan iznos na ovom natječaju bio 1.000.000,00 eura. Mi smo dali projektantu da nam od centra naselja na sve četiri strane sastavi fazu koja je moguća do 1.000.000,00 eura, da je to bilo preko tog iznosa ne bi bili prihvatljivi. Sad su tu ostala četiri manja komada i realno u koliko dobro isplaniramo mi bi to mogli i podnijeti kroz naredne četiri godine, cilj je da se do kraja mandata to kompletno završi.

Antonija Aračić Radman: Ova biciklistička trasa sad što bude izgrađena mi smo obvezni posaditi stabla jer nas europska unija uvjetuje radi oplemenjivanje prostora, da te biciklističke staze što duže traju, da nisu izložene suncu.

Krunoslav Paun: Da li općina ima Odluku o komunalnom redu kojim se održava i uređuje ta trasa znači te čestice ispred kuće koje nisu u vlasništvu pojedinaca?

Antonija Aračić Radman: To je prostor koji je sad trenutno u vlasništvu općine a ono je na usluzi onome tko ima svoju česticu da može doći do svoje čestice ali je na njemu da održava.

Vedran Gavran, općinski načelnik: To je u biti još u vlasništvu ŽUC-a, ali po komunalnom redu smo mi dužni to održavati a biciklističke staze će biti nama na održavanju.

Krunoslav Paun: Kada se naprave nove staze valjda će u duhu tih novih staza to malo ljepše izgledati sve da nemamo više razbijenih automobila koji stoje po godinu dana uz cestu.

Vedran Gavran, općinski načelnik: U koliko dođemo u situaciju da napravimo staze ići ćemo na nekakvo uređenje i trebali bi se pozabaviti po tom pitanju. Odluku o komunalnom redu imamo i trebali bi ju malo revidirati. Za sljedeću sjednicu koja će biti vrlo brzo priredit ćemo i tu odluku da ju isčitamo i prokomentiramo.

Vedran Gavran, općinski načelnik: Što se tiče biciklističkih staza imamo puno upita, zašto je bankina između, zašto je visinska razlika, zašto staza staje ovdje, zašto se nastavlja ovdje za sve postoji nekakav razlog. Neće biti staza koja je široka i između crta, to ste vidjeli, zato što ima ivičnjak i biti će visinska razlika od 3 cm. To nije zato što smo mi to tako htjeli, morali smo potpisati horizontalna načela i u koliko nismo pristali na to ne bi bili prihvatljivi jer mora biti fizička prepreka.

**Točka 2.**

**Prijedlog Polugodišnjeg izvještaja o izvršenju proračuna Općine Donji Andrijevci za razdoblje 1.1.-30.06.2025. godine**

Antonija Aračić Radman: Što se tiče prvog polugodišta ove godine ostvareni su prihodi u iznosu od 2.569.645,18 eura, izvršeni rashodi u iznosu od 2.932.218,51 eura, što je bio manjak prihoda u tom razdoblje u iznosu od 362.573,33 eura, kada se uračuna višak prihoda prenesen iz prethodne godine taj manjak je bio u iznosu od 64.552,09 eura. Većina obveza je podmirena u mjesecu srpnju, a ovaj manjak ne znači da je to minus na računu već je to manjak od ovih ukupnih sredstava. Što se tiče samog korištenja proračuna u prvoj polovici godine kao što možete vidjeti dosta stavki nije iskorišteno, razlog tomu su veliki troškovi za vrtić i šumske ceste, a ono što je moralo ići to su tekući poslovi i obveze. Posebno bih istaknula ovih par stavki koje prelaze onaj iznos koji je bio predviđen u proračunu to je pozicija 009 materijalni troškovi i troškovi investicijskog održavanja tu smo imali kupovinu dijelova za traktor i malčer, zatim nešto sredstava za vrtić koji smo morali nabaviti kao što je zaštitna mreža za dvorište vrtića jer ne smije biti otvoreno, moraju se zaštiti od pogleda, nešto prelazi kod izbora to je zbog drugog kruga u županiji, zatim naknade građanima i kućanstvima u novcu gdje se veći broj umirovljenika prijavilo za uskrsnice, a ostale stavke su iskorištene do određenog iznosa ili još nisu iskorištene.

Predsjednik Općinskog vijeća otvara raspravu.

Budući da rasprave više nije bilo, predsjednik Općinskog vijeća daje na glasovanje usvajanjeprijedlog Polugodišnjeg izvještaja o izvršenju proračuna Općine Donji Andrijevci za razdoblje 1.1.-30.6.2025. godine

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Polugodišnji izvještaj o izvršenju proračuna Općine Donji Andrijevci za razdoblje 1.1.-30.6.2025. godine se u propisanoj formi prilaže zapisniku i čini njegov sastavni dio.

**Točka 3.**

**Prijedlog** **Odluke o usvajanju izvješća o provedbi Plana upravljanja imovinom u vlasništvu Općine Donji Andrijevci za 2024. godinu**

Antonija Aračić Radman: Odluku o usvajanju Izvješća o provedbi plana upravljanja imovinom donosi općinsko vijeće svake godine za prethodnu godinu. Ono što je bitno napomenuti je da općina redovito radi na rješavanju imovinsko-pravnih odnosa, da se redovito upisuju nerazvrstane ceste, imali smo i krajem godine odluke o evidentiranju nerazvrstanih cesta i u prošloj godini bila su dva natječaja za gospodarsku zonu na kojem nije bilo zainteresiranih, zatim vodi se registar komunalne infrastrukture i registar imovine što smo dužni po zakonu.

Predsjednik Općinskog vijeća otvara raspravu.

Goran Mažar: Želio bih pitati točka 2.3.1. nerazvrstane ceste. U Starom Topolju imate malu ulicu odah na križanju prema sjeveru i Željeznička ulica, da li se to planira asfaltirati?

Vedran Gavran, općinski načelnik: Planiramo, mi smo sada radili nove troškovnike za odvojak Dalmatinske ulice, imamo Željezničku ulicu i odvojak Hrvatskih branitelja. Imamo specifičnu situaciju sa HŽ-om. Zvali su me iz HŽ infrastruktura radi puta koji se nalazi uz prugu to je u njihovom vlasništvu koji ide prema Starom Topolju, a u biti on je i pristupna cesta za onih par kuća. Oni su apsolutno za to da se ta cesta stavi izvan funkcije radi sigurnosti. Tokom idućeg tjedna dogovorit ćemo sastanak sa policijom da vidimo što raditi po tom pitanju jer oni su vidjeli da imamo pristupni put iza, ali to je pristupni put ljudima kroz vrtove. Za taj put moramo vidjeti kako riješiti jer smo kupili česticu do tog puta koja izlazi ravno na prugu tako da i tu moramo ljudima riješiti odvodnju. To su te tri stavke koje imamo plus redovito održavanje naših nerazvrstanih cesta.

Goran Mažar: Upravo je to problem pošto je ta ulica u biti kružni tok. Kako raditi asfalt, da li produžiti ovaj asfalt jer onaj dio gdje ide prema šumi taj asfalt neće dugo trajati obzirom na količinu izvoza drva i kamiona teških 50-60 tona.

Vedran Gavran, općinski načelnik: To je široka linija prema Lateralnom kanalu. Nju moramo samo sanirati kada su neke rupe.

Bernardica Nosić: Može pojašnjenje vezano za poljoprivredno zemljište što znači ovo 20 potpisanih ugovora?

Antonija Aračić Radman: Radi se o broju izdanih potvrda o mirnom posjedu po isteklim ugovorima o zakupu poljoprivrednog zemljišta. Mislim da ih ima više provjerit ću i ispraviti, a ispravljeno izvješće dostaviti na email.

Nakon kraće rasprave, predsjednik Općinskog vijeća daje na glasovanje usvajanjeprijedlog Odluke o usvajanju izvješća o provedbi Plana upravljanja imovinom u vlasništvu Općine Donji Andrijevci za 2024. godinu

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o usvajanju izvješća o provedbi Plana upravljanja imovinom u vlasništvu Općine Donji Andrijevci za 2024. godinu se u propisanoj formi prilaže zapisniku i čini njegov sastavni dio.

**Točka 4.**

**Prijedlog Odluke o izradi izmjene i dopune Prostornog plana uređenja Općine Donji Andrijevci**

Antonija Aračić Radman: Općina je prijavila projekat na NPOO gdje smo dobili 30.000,00 eura za izmjene i dopune prostornog plana, a uz to ćemo plan odmah digitalizirati. Ono što je ovdje bitno da će sve izmjene i dopune ići u skladu sa zakonom, zatim će se uskladiti sa planovima višeg reda to su Brodsko-posavske županije i države. Isto tako je bitno to što će kroz te izmjene i dopune biti i javno savjetovanje gdje će fizičke ili pravne osobe moči podnijeti eventualno neke prijedloge za izmjene. Nešto mi već imamo tijekom zadnjih izmjena što smo primili na znanje, nešto ćemo još zaprimiti tijekom tih 30 dana javnog savjetovanja. Ne ide se u nikakve velike izmjene eventualno malo proširenje građevinske zone, a to ćemo vidjeti nakon javnih uvida.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o izradi izmjene i dopune Prostornog plana uređenja Općine Donji Andrijevci

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o izradi izmjene i dopune Prostornog plana uređenja Općine Donji Andrijevci se u propisanoj formi prilaže zapisniku i čini njegov sastavni dio.

**Točka 5.**

**Prijedlog Odluke o raspoređivanju financijskih sredstava predviđenih za rad političkih stranaka zastupljenih u Općinskom vijeću općine Donji Andrijevci za 2025. godinu**

Antonija Aračić Radman: Ovu odluku smo donijeli početkom godine, ali s obzirom da su bili izbori moramo donijeti nova jer pravo na redovito godišnje financiranje iz sredstava proračuna imaju političke stranke koje su prema konačnim rezultatima izbora dobile mjesto člana u predstavničkom tijelu. Za šesti mjesec uplata ide proporcionalno odnosno za onoliko dana od dana kad se konstituiralo vijeće.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o raspoređivanju financijskih sredstava predviđenih za rad političkih stranaka zastupljenih u Općinskom vijeću općine Donji Andrijevci za 2025. godinu

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o raspoređivanju financijskih sredstava predviđenih za rad političkih stranaka zastupljenih u Općinskom vijeću općine Donji Andrijevci za 2025. godinu se u propisanoj formi prilaže zapisniku i čini njegov sastavni dio.

**Točka 6.**

**Prijedlog Zaključka o prihvaćanju Izvješća o radu općinskog načelnika Općine Donji Andrijevci za razdoblje od 1. siječnja do 30. lipnja 2025. godine**

Vedran Gavran, općinski načelnik: Izvješće ste dobili u materijalima i to je nešto što smo prolazili kroz svaku sjednicu općinskog vijeća.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Zaključka o prihvaćanju Izvješća o radu općinskog načelnika Općine Donji Andrijevci za razdoblje od 1. siječnja do 30. lipnja 2025. godine

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Zaključak o prihvaćanju Izvješća o radu općinskog načelnika Općine Donji Andrijevci za razdoblje od 1. siječnja do 30. lipnja 2025. godine se u propisanoj formi prilaže zapisniku i čini njegov sastavni dio.

**Točka 7.**

**Prijedlog** **Odluke o kratkoročnom zaduženju Općine Donji Andrijevci**

Predsjednik Općinskog vijeća: Objašnjenje ste dobili u uvodi i mislim da nemamo nešto posebno za dodati, otvaram raspravu

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o kratkoročnom zaduženju Općine Donji Andrijevci

Po provedenom glasovanju utvrđujem da je od 10 nazočnih vijećnika, jednoglasno sa 10 glasova „ZA“ prijedlog prihvaćen, a Odluka o kratkoročnom zaduženju Općine Donji Andrijevci se u propisanoj formi prilaže zapisniku i čini njegov sastavni dio.

**Točka 8.**

**Prijedlog za imenovanje suca porotnika Općinskog suda u Slavonskom Brodu**

Predsjednik Općinskog vijeća: Obrazloženje ste dobili u uvodu, da li imamo kakvih prijedloga. Pošto nema nikakvih prijedloga ova točka dnevnog reda staviti će se na sljedeću sjednicu Općinskog vijeća.

**Točka 9.**

**Razno**

Bernarda Zrnanović: Na jednoj od sjednica smo pričali o našem Programu potpora mladim obiteljima za rješavanje stambenog pitanja, rekli smo da ćemo pričekati dok države ne donese svoje mjere, pa ćemo mi svoj program prilagoditi tome.

Predsjednik Općinskog vijeća: Iduća sjednica vijeća koju spominjemo da ćemo ju žurno odraditi vezana je za Program potpora mladim obiteljima za rješavanje stambenog pitanja. Naš program potpora ćemo revidirati, vidjeti što trebamo uskladiti sa državom i prijedlog staviti vijeću na raspravu.

Krunoslav Paun: Prijedlog aktivacije naše gospodarske zone, gradnja kamp stopa kao odmorište za kampere. Po informacijama tih udruga koje se bave kampiranjima to je nešto što ne postoji od Beograda do Zagreba ni jedna uz autocestu. Da li je to pogodno, ne znam, tu bi se doveo čovjek koji bi izložio taj prijedlog. Investicija nije velika, preduvjeti su voda, struja, netko bi došao prezentirati i to bi bio posao za naše komunalno poduzeće. Bio sam u kontaktu sa gospodinom koji se time bavi, on je turoperator i za te kampere organizira ture po Slavoniji sa razno-raznim aktivnostima. Rekao je da ne postoji ništa tako, mi imamo poziciju koja je blizu autoceste, imat ćemo novi izlaz na autocestu, lokacija je dobra, investicija ne znam kolika je, a za sobom povlači dobrobit i druge vrste za Andrijevce, Staro Topolje za ugostiteljske objekte, a oni su tu u prolazu, ne prave buku itd., na tragu smo nekog turizma. Mi nemamo turističku zajednicu, imaju druge općine, možemo osnovati, možemo se udružiti, imamo LAG bilo što što nam treba da bi se provelo u djelo. Ne bi trebala biti velika investicija jer oni zahtijevaju parking sa strujom, vodom i veceima, dakle nešto je što ne postoji a po njihovim informacijama traženo je, trebaju, nemaju a po zakonu ne smiju na odmorište za kamione.

Predsjednik Općinskog vijeća: Da li znaš tko bi to došao prezentirati?

Krunoslav Paun: To nije hitno, može se prezentirati vijeću da vidimo što vi kažete, možda i sa nekakvom projekcijom troška.

Pošto daljnjih pitanja više nije bilo, ovim je dnevni red 3. sjednice Općinskog vijeća iscrpljen i sjednica je zaključena u 20,10 sati.

Zapisnik sastavila PREDSJEDNIK OPĆINSKOG

Katica Miletić VIJEĆA

Marin Degmečić

Klasa: 024-01/25-01/18

Urbroj: 2178-4-25-1

Donji Andrijevci, 18.09.2025.